ซิโนไทยเจ๋งแห่เพิ่มราคา-กำไร
STEC ฟอร์มสวย ปี 2555 กำไร 1,120 ล้าน ปีนี้ไปได้สวย ลุ้นงานในมือสูงสุด โบรกเกอร์เชียร์เพิ่มราคาหุ้น
14 ก.พ. 2556

STEC ฟอร์มสวย ปี 2555 กำไร 1,120 ล้าน ปีนี้ไปได้สวย ลุ้นงานในมือสูงสุด โบรกเกอร์เชียร์เพิ่มราคาหุ้น 
นายวรพันธ์ ช้อนทอง บริษัท ซิโนไทย เอ็นจีเนียริ่งแอนด์คอนสตรัคชั่น (STEC) เปิดเผยว่า บริษัทมีกำไรสุทธิงวดปี 2555 จำนวน 1,120.71 ล้านบาท เพิ่มขึ้น 28.98% จากงวดเดียวกันของปีก่อนที่มีกำไรสุทธิ 839.53 ล้านบาท
บริษัทมีกำไรขั้นต้นรวมทั้งสิ้น 1,673.82 ล้านบาท เพิ่มขึ้น 442 ล้านบาท คิดเป็น 35.88% จากปีก่อนมีจำนวน 1,231.80 ล้านบาท เนื่องมาจากบริษัทมีรายได้จากงานก่อสร้างเพิ่มมากขึ้น และมีรายได้ของโครงการที่มีอัตรากำไรขั้นต้นสูงมีจำนวนเพิ่มมากขึ้น
นายภาคภูมิ ศรีชำนิ กรรมการผู้จัดการ STEC กล่าวว่า แนวโน้มผลการดำเนินงานจะเติบโตต่อเนื่องและปีนี้มีโอกาสลุ้นที่งานในมือของบริษัทจะทำสถิติสูงสุดอีกปี จากปัจจุบันมีมูลค่างานในมือแล้ว 6 หมื่นล้านบาท และในปีนี้จะเข้ามาประมูลงานใหม่อีกจำนวนมาก และในช่วงต้นปีนี้บริษัทได้เซ็นสัญญางานใหม่เข้ามาแล้ว 2 หมื่นล้านบาท และยังมีแนวโน้มที่จะเข้ามาอีก 
นอกจากนี้ บริษัทยังสามารถควบคุมต้นทุนงานในมือได้อย่างน่าพอใจ เพื่อให้มีอัตรากำไรขั้นต้นเป็นไปตามเป้าหมายที่วางไว้ว่าจะมีไม่ต่ำกว่า 8%
ภายหลัง STEC ประกาศผลการดำเนินงานปี 2555 ออกมา ส่งผลให้บริษัทหลักทรัพย์ต่างๆ ออกบทวิเคราะห์แนะนำซื้อและขยับราคาเป้าหมาย รวมถึงคาดการณ์กำไรสุทธิปี 2556 เพิ่มขึ้น
บริษัทหลักทรัพย์ ดีบีเอส วิคเคอร์ส ระบุว่า งานในมือที่มีอยู่จำนวนมากจะผลักดันให้กำไรสุทธิปี 2556 โตขึ้น 16% จากปี 2555 และผู้บริหารเชื่อว่าธุรกิจรับเหมาฯ เป็นวงจรขาขึ้นต่อไปอีก 5 ปี